Illum, il-Kummissjoni esprimiet is-sodisfazzjoni tagħha bil-ftehim politiku bejn il-Parlament Ewropew u l-Istati Membri tal-UE fil-Kunsill dwar id-dispożizzjonijiet tal-Politika Agrikola Komuni (PAK) għall-perjodu tranżizzjonali 2021-2022. Dawn id-dispożizzjonijiet huma bbażati fuq il-prinċipju tal-kontinwità tad-dispożizzjonijiet attwali tal-PAK filwaqt li jinkludu wkoll elementi ġodda biex tiġi żgurata tranżizzjoni bla xkiel. Dan il-ftehim ikopri wkoll l-integrazzjoni tal-fondi tal-Istrument Ewropew għall-Irkupru (ERI) fil-Fond Agrikolu Ewropew għall-Iżvilupp Rurali (FAEŻR), biex b'hekk l-ekonomija tal-biedja u l-ekonomija rurali jkunu jistgħu jirkupraw u jkunu reżiljenti wara l-pandemija tal-coronavirus. L-allokazzjonijiet nazzjonali matul dan il-perjodu tranżizzjonali se jkunu dawk li sar qbil fuqhom għall-Qafas Finanzjarju Pluriennali tal-2021-2027. Sadanittant, il-Kummissjoni tkompli tappoġġa l-isforzi biex jiġi ffinalizzat il-ftehim dwar il-baġit fit-tul li jmiss u n-NextGenerationEU malajr kemm jista' jkun sabiex il-programmi l-ġodda kollha jkunu jistgħu jibdew fl-1 ta' Jannar 2021. Il-Kummissarju għall-Agrikoltura u l-Iżvilupp Rurali Janusz Wojciechowski, stqarr: “Nesprimi s-sodisfazzjoni tiegħi bil-ftehim politiku dwar id-dispożizzjonijiet tranżizzjonali għall-PAK. Dan jipprovdi ċ-ċertezza tant meħtieġa għall-bdiewa tagħna, speċjalment f'dawn iż-żminijiet bla preċedent. Il-PAK se tkompli tappoġġa l-bdiewa u lill-produtturi agroalimentari tagħna, filwaqt li żżid l-ambizzjoni ambjentali u klimatika tagħna bis-saħħa tal-fondi għall-rkupru għall-iżvilupp rurali wkoll. Issa se naħdmu biex nilħqu ftehim dwar ir-riforma tal-PAK malajr.” Matul il-perjodu tranżizzjonali, se jkun meħtieġ li l-Istati Membri jżommu mill-inqas il-livell attwali ta' ambizzjoni tal-PAK f'termini ta' objettivi ambjentali u klimatiċi, skont il-“prinċipju ta' ebda rigress” u li jikkontribwixxu għall-objettivi tal-Patt Ekoloġiku Ewropew. Barra minn hekk, il-fondi Ewropej għall-irkupru allokati għall-iżvilupp rurali (FAEŻR) (€7.5 biljun) se jkunu magħmula disponibbli għall-Istati Membri għall-perjodu tranżizzjonali 2021-2022. Dawn il-fondi għandhom jintużaw biex jiġi indirizzat l-impatt tal-pandemija filwaqt li jiġi żgurat ukoll irkupru ekoloġiku u diġitali. Jimmiraw lejn miżuri li huma ta' benefiċċju għall-ambjent u għall-klima, u li se jiffaċilitaw l-irkupru u r-reżiljenza tal-ekonomiji rurali. Id-dispożizzjonijiet tranżizzjonali jinkludu: Wara l-ftehim tal-lum, se ssir votazzjoni fil-Parlament Ewropew u fil-Kunsill biex it-test jiġi approvat formalment sabiex jiġi żgurat id-dħul fis-seħħ tiegħu qabel tmiem l-2020. Madankollu, dan se jiddependi fuq l-adozzjoni finali tal-baġit fit-tul tal-UE għall-2021–2027. Kuntest Il-Kummissjoni ppreżentat il-proposti tagħha għar-riforma tal-PAK f'Ġunju 2018. Id-dispożizzjonijiet tranżizzjonali se jiżguraw il-kontinwità tal-appoġġ għall-introjtu għall-bdiewa sakemm tidħol fis-seħħ il-PAK il-ġdida. Barra minn hekk, f'Mejju 2020, il-Kummissjoni ppreżentat il-proposti tagħha tan-NextGenerationEU, bħala rispons għall-kriżi tal-coronavirus. Ir-regolament tranżizzjonali se jinkludi d-dispożizzjonijiet dwar l-użu ta' dawn il-fondi skont il-fond għall-iżvilupp rurali tal-PAK. Fl-10 ta' Novembru 2020, intlaħaq ftehim bejn il-Parlament Ewropew u l-pajjiżi tal-UE fil-Kunsill dwar il-baġit fit-tul li jmiss tal-UE u n-NextGenerationEU. Ir-Regolament dwar l-QFP u l-Ftehim Interistituzzjonali approvati fl-10 ta' Novembru 2020 issa jridu jiġu adottati formalment mill-Parlament Ewropew u mill-Kunsill, fir-rwoli u l-proċeduri rispettivi tagħhom. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex tingħata spinta lill-irkupru, se jkun l-akbar pakkett ta' stimolu li qatt ġie ffinanzjat permezz tal-baġit tal-UE. Total ta' €1.8 triljun se jgħinu biex tinbena mill-ġdid Ewropa wara l-COVID-19. Se tkun Ewropa aktar ekoloġika, aktar diġitali u aktar reżiljenti. Għal aktar informazzjoni Il-Politika Agrikola Komuni wara l-2020 Il-Pjan ta' rkupru għall-Ewropa